Գայլն ու գառը (նկար)

Գայլն ու գառը,  առակի պատկերազարդում, Փոլատի լավագույն ստեղծագործություններից է, որն ստեղծված է չոր ասեղի տեխնիկայով։ Գեղարվեստական հարուստ միջոցներով ստեղծված այս գործը   առակների պատկերազարդման գլուխգործոցներից է։

Նկարագրություն  
Առվակի վերևում հայտնված գայլը մեղադրում է առվակից ներքև ջուր խմող գառնուկին, որն իբր պղտորում  է իր ջուրը և այդ պատրվակով ուտում է իր զոհին։

Հարազատ մնալով առակի հիմքում դրած գաղափարին, որ «միշտ հզոր իրավունքն է զորավոր», Փոլատն այլափոխել է կենդանիներին՝ գայլի փոխարեն պատկերելով մի ահազդու ծերունու, որը, թաքնված թփերի հետևում, գաղտագողի հետևում է լողանալու պատրաստվող մանկամարդ աղջկան։
Մինչ ծերուկը չռած աչքերով աղջկան էր  հետևում, աղջիկը  կծկվել էր ափին և ամոթխածորեն շապիկով ծածկում էր իր մերկությունը։
Աղջիկը ներկայացված է անօրինակ գեղեցկությամբ, քնքուշ, փխրուն, կուսական անբիծ մաքրությամբ, անմեղ տեսքով՝ նման հին առասպելներում ներկայացված չքնաղ հավերժահարսերի

Մտահղացում և գեղարվեստական մարմանավորում 
Փոլատը հնարամիտ մտահղացումով կերպարանափոխելով կենդանիներին՝  հարստացրել է առակի բովանդակությունը՝ ընթերցողին համակելով անմոռաց տպավորությամբ։
Փոլատը մնացել է առակի ոգուն հարազատ՝ ստեղծելով կենդանիներին համանշանակ մարդկային կերպարներ և օժտելով նրանց առակի իմաստին համապատասխան հոգեբանական ապրումներով՝ պատշաճ բծախնդրությամբ համազոր դարձնելով նրանց ֆիզիկական նկարագիրը։

Կերպարներ 
Պատկերազարդման մեջ ծերունին ներկայացված է դարանակալ գիշատչի նման, որը պատրաստ է հարձակվելու աղջկա վրա։ Նա ունի կոպիտ արտաքին։
Աղջիկը ներկայացված է գեղեցիկ, համաչափ, նուրբ, ողորկ, դյուրաթեք մարմնով։ Նա ունի մեղմ արտաքին, օգնության կարոտ է և գտնվում է անելանելի վիճակում։
Չոր ասեղի տեխնիկայի մշակման հնարավորությունները հասցված են իրենց  սահմանին հատկապես աղջկա մարմնի մշակումով։ Աննշան քանակությամբ նուրբ գծիկների միջոցով գերազանցորեն է պատկերված նրա մարմինը՝ պահպանելով մարմնի ծավալները,
ստեղծելով հմայիչ կերպար։ Պղնձի մակերեսին թռչկոտող ասեղի հետքերը ճշմարտացիորեն արտահայտում են կանաչապատ առվակի թափանցիկությունը և առաջ բերում բնության կարոտի զգացում
։

Ծանոթագրություններ 

Հայաստանի ազգային պատկերասրահի նկարներ
Տիգրան Փոլատի նկարներ